SEAFCO ปักธงรายได้ปี 62 แตะ 3 พันลบ.หลังตุนแบ็คล็อก 3.6 พันลบ.-ลุ้นงานประมูล 1.9 หมื่นลบ.
SEAFCO ปักธงรายได้ปี 62 แตะ 3 พันลบ.หลังตุนแบ็คล็อก 3.6 พันลบ.-ลุ้นงานประมูล 1.9 หมื่นลบ.
SEAFCO ปักธงรายได้ปี 62 แตะ 3 พันลบ.หลังตุนแบ็คล็อก 3.6 พันลบ.-ลุ้นงานประมูล 1.9 หมื่นลบ.
23 ส.ค. 2562

นายณรงค์ ทัศนนิพันธ์ ประธานเจ้าหน้าที่บริหารและกรรมการผู้จัดการใหญ่ บริษัท ซีฟโก้ จำกัด (มหาชน) หรือ SEAFCO เปิดเผยว่า ในครึ่งปีหลังนี้จะสามารถรับรู้รายได้จากงานในมือ (Backlog) เข้ามาเพิ่มเติมอีกไม่น้อยกว่า 1,300 ล้านบาท จากปัจจุบันที่มีงานในมืออยู่ที่ 2,337.38 ล้านบาท แบ่งเป็น งานในประเทศ 2,148.14 ล้านบาท และงานในประเทศเมียนมา 189.24 ล้านบาท หรือคิดเป็นสัดส่วนงานภาครัฐราว 399.86 ล้านบาท, งานภาคเอกชนในประเทศ 1,778.28 ล้านบาท และงานภาคเอกชนต่างประเทศ 189.24 ล้านบาท
นอกจากนี้บริษัทอยู่ระหว่างเข้าประมูลงานเพิ่มเติมอีก โดยในช่วงที่ผ่านมาตั้งแต่วันที่ 1 ม.ค.62 ถึง 16 ส.ค.62 ได้มีการยื่นเสนอราคา โดยมีจำนวนรวมทั้งสิ้น 132 โครงการ หรือคิดเป็นมูลค่างานรวม 23,293 ล้านบาท ซึ่งบริษัทได้รับงานมาแล้วจำนวน 13 โครงการ มูลงานรวม 1,812 ล้านบาท และในส่วน 28 โครงการ มูลค่างานรวม 1,869 ล้านบาท กระจายไปยังบริษัทอื่นๆ ที่เข้าประมูล โดยบริษัทอยู่ระหว่างติดตามงานประมูลเพิ่มเติมอีก 91 โครงการ คิดเป็นมูลค่างาน 19,612 ล้านบาท ซึ่งจะเป็นงานโครงสร้างพื้นฐานและงานอาคารสูง
นายณรงค์ กล่าวเพิ่มว่า บริษัทยังอยู่ระหว่างรอรับงานเสาเข็มขุดเจาะคอนโดมิเนียมในประเทศกัมพูชา ซึ่งปัจจุบันได้มีการเจรจากับทางผู้รับเหมาในประเทศไทยที่คาดว่าจะได้งานดังกล่าว หากมีความชัดเจนก็สามารถเข้าไปเริ่มงานได้ในทันที
พร้อมกันนี้บริษัทยังคงเป้าหมายรายได้ทั้งปี 62 ที่ 3,000 ล้านบาท และกำไรสุทธิเติบโตไปตามรายได้ ซึ่งถือเป็นสถิติสูงสุดใหม่ จากปีก่อนที่มีรายได้อยู่ที่ 2,789.72 ล้านบาท และกำไรสุทธิอยู่ที่ 368.21 ล้านบาท โดยครึ่งปีแรกทำรายได้แล้ว 1,633.16 ล้านบาท และกำไรสุทธิ 221.83 ล้านบาท อีกทั้งยังคาดว่าจะรักษาระดับอัตรากำไรขั้นต้นปีนี้ไว้ไม่ให้ต่ำกว่า 22% จาก 6 เดือนแรกอยู่ที่ 22% แล้ว